عيلة محمد على باشا حكمت مصر حوالى 150 سنه، اتولى الحكم فيها منهم حداشر واحد بألقاب والى و خديوى و سلطان و ملك: محمد على باشا اتولد فى كاڤالا ، مقدونيا ، 1769 - اتوفى فى اسكندريه فى 2 اغسطس 1849 ) حكم مصر من 17 مايو 1805 ل 1 سبتمبر 1848. دفن بعد وفاته فى جامعه فى قلعة القاهره. بناء على معاهدة يوليه 1840، محمد على بقى نايب للسلطان العثمانلى على مصر ، و ان مصر تكون بحدودها القديمه وراثيه فى اسرته للابن و الحفيد الاكبر سناً بس على اساس ان مصر تكون جزء من الدوله العثمانليه و يدفع ضريبه سنويه للباب العالى مع تحديد عدد الجيش ب 18 الف و ما يبنيش سفن حربيه. لما عييى محمد على سنة 1848 صدر فرمان من الباب العالى فى الأستانه بتعيين ابنه ابراهيم باشا والى على مصر. ابراهيم باشا ( اتوفى فى نوفمبر 1848 ) حكم مصر سنة 1848 بعد ما اتعين والى على مصر عن طريق فرمان من الباب العالى فى الأستانه لما عييى أبوه محمد على باشا.ابراهيم باشا قاد الجيش المصرى فى قمع ثوار اليونان المتمردين على تركيا العثمانليه و غزا فلسطين و الشام و عدى جبال طوروس و وصل لغاية كوتاهيه (1832 - 1833 ) ،و انتصر فى المعركه الفاصله بين المصريين و الأتراك فى أتريب (1839)، لكن الدول الأوروبيه الزمته بالتراجع عن كل المناطق اللى استولى عليها.